als_Latn dik_Latn sag_Latn
Studentët e vitit të tretë të Fakultetit të Kulturës Fizike të Universitetit Shtetëror të Tetovës, po zhvillojnë praktikën e lëndës së skijimit në qendrën turistike Kodra e Diellit. Ligjëruesja e kësaj lënde, Mr. Shpresa Memishi theksoi se për çdo vit studentët e vitit të tretë e kryejnë praktikën profesionale të skijimit, ku trajnohen nga profesorët e tyre. “Unë si ligjëruese e kësaj lënde, bashkë me studentët të cilët e ndjekin këtë lëndë, kemi ardhur këtu në Kodër të Diellit për ta realizuar praktikën, respektivisht për të skijuar, në bazë të programit të kësaj lënde. Qëllimi i ardhjes sonë këtu është që studentët të cilët e ndjekin lëndën e skijmit, atë që e kanë dëgjuar në teori ta zbatojnë edhe në praktikë. Këtu ka mjaftë terrene, ku ato lëshohen nga lartësi të ndryshme dhe bëjnë skijim. Deri më tani gjithçka shkon mirë dhe shpresoj se këtë rritëm do ta vazhdojmë edhe viteve të tjera, me gjeneratat e ardhshme, me qëllim që studentëve t’u jepet mundësia të mësohen të skijojnë si profesionistë”, tha Mr. sc. Shpresa Memishi, ligjëruese e lëndës së skijimit në Fakultetin e Kulturës Fizike të USHT-së.
Studentët të cilët e ndjekin këtë lëndë shprehen mjaftë të kënaqur me profesorët të cilët i trajnojnë ato në disiplinat e skijimit. Studenti Fatlind Polisi vlerëson se vetëm në këtë mënyrë ato mund të avancohen në këtë sport. “Të gjithë jemi të kënaqur si studentë dhe po kalojmë shumë mirë, profesorët bëjnë maksimumin e tyre për ne që të praktikojmë skijimin dhe çdo gjë po shkon shumë mirë. Asnjëherë më parë, si student, një trajnim të tillë nuk e kem ndjekur. Është hera e parë, pasi që këtë vit edhe e studiojmë lëndën e skijimit”, vlerëson Fatlind Polisi.
als_Latn als_Latn